Autobuzul transporta aproximativ 20 de persoane când a căzut, vineri, 10 mai, de pe un pod în râul Moika din centrul orașului Sankt Petersburg, Federația Rusă, relatează agenția rusă de presă TASS.
„Astăzi (n.r. – vineri), în jurul orei unu după-amiaza, poliția a primit un raport că un autobuz de pasageri a căzut de pe un pod în râul Moika în zona casei (numărul) 69 de pe strada Bolșaia Morskaia. În acel moment erau aproximativ 20 de persoane în interiorul vehiculului”, a transmis Ministerul rus al Afacerilor Interne.
Potrivit Ministerului Situațiilor de Urgență, autobuzul a lovit gardul de protecție de pe Podul Poțeluev și a căzut în râul Moika.
„În total, 18 mașini și 69 de salvatori sunt implicați în operațiunile de salvare”, a anunțat Ministerul rus pentru Situații de Urgență.
Salvatorii sosiți de urgență la locul incidentului au scos oamenii din apă, în timp ce polițiștii au demarat o anchetă pentru stabilirea cauzelor producerii accidentului.
Serviciul de presă al parchetului din Sankt Petersburg a raportat că departamentul a preluat controlul asupra anchetei cu privire la circumstanțele accidentului.